РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/210-15

14. мај 2015. године

Б е о г р а д

ЗАПИСНИК

47. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 14. МАЈА 2015. ГОДИНЕ

Седница је почела у 12,05 часова.

Седницом је председавао Верољуб Арсић, председник Одбора.

Седници су присуствовали чланови Одбора: Душица Николић, Милош Тошанић, Иван Јовановић, Момо Чолаковић, др Милорад Мијатовић, Војислав Вујић и Золтан Пек.

Седници су присуствовали: Соња Влаховић, заменик Радмила Костића, Зоран Бојанић,заменик Николе Јоловића и Горан Ковачевић, заменик члана коме је престала функција.

Жика Гојковић,члан Одбора и Ђорђе Милићевић, заменик Дејана Раденковића, приступили су седници у току разматрања прве тачке дневног реда.

Седници нису присуствовали чланови Одбора: Драгољуб Зиндовић, Оливера Пешић, Ђорђе Стојшић, нити њихови заменици.

На позив председника Одбора, седници су присуствовали представници Агенције за борбу против корупције: Татјана Бабић, директор Агенције и Владан Јоксимовић, заменик директора Агенције.

Одбор је, у складу са чланом 44. став 4. Пословника Народне скупштине, седницу одржао заједно са Одбором за правосуђе, државну управу и локалну самоуправу.

На предлог председника, Одбор је једногласно утврдио следећи

Д н е в н и р е д:

1. Разматрање Извештаја о раду Агенције за борбу против корупције за 2014. годину са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење

**Прва тачка дневног реда**: Разматрање Извештаја о раду Агенције за борбу против корупције за 2014. годину са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење

Уводне напомене о Извештају о раду Агенције за борбу против корупције за 2014. годину дала је Татјана Бабић, директор Агенције за борбу против корупције. Представљајући овај извештај, упознала је чланове Одбора са најзначајнијим активностима које је Агенција спровела у 2014. години, постигнутим резултатима и проблемима у раду које је Агенција имала у извештајном периоду. Агенција је унапредила сарадњу са другим државним органима, организацијама цивилног сектора, медијима и стручном јавношћу и потписала Меморандум о сарадњи са Управом царина. У извештајном периоду, Агенција је постигла одређене резултате по питању решавања о сукобу интереса, контроле имовине, представки и заштите узбуњивача и контроле финансирања политичких активности.

Као најзначајнију активност Агенције у 2014. години, директор Агенције је навела израду Модела новог закона о Агенцији за борбу против корупције, који је у форми иницијативе за доношење новог закона достављен Министарству правде, народним посланицима и Влади на упознавање. Предметна иницијатива је проистекла из потребе да се већи број одредаба важећег Закона о Агенцији за борбу против корупције појасни и прецизира, да се на другачији начин уреде одређена важна питања која се односе на сукоб интереса, кумулацију јавних функција, пријављивање имовине и прихода функционера, побољшања ефикасности рада Агенције и јачања њене независности. У том смислу, саставни део Извештаја су и препоруке Народној скупштини за унапређење законодавног оквира које се највећим делом односе на доношење новог закона о Агенцији за борбу против корупције, у складу са новом Националном стратегијом за борбу против корупције у Републици Србији за период од 2013. до 2018. године и Акционим планом за њено спровођење.

У делу извештавања о спровођењу наведене стратегије, директор Агенције посебно је указала на оцену испуњености Стретегије за 2014. годину у односу на предвиђене индикаторе, односно да је 28% планираних активности испуњено, 49% није испуњено, док за 22% активности Агенција није била у могућности да дође до података који би на поуздан начин показали да ли су активности испуњене, односно извештаји о реализацији активности су били недовољно квалитетни, или их уоште није било, или нису били достављени Агенцији.

У дискусији су учествовали Верољуб Арсић, Иван Јовановић, др Милорад Мијатовић, Момо Чолаковић и Ђорђе Милићевић, чланови Одбора за финансије, републички буџет и контролу трошења јавних средстава и Петар Петровић, Мирјана Андрић и Неђо Јовановић, чланови Одбора за правосуђе, државну управу и локалну самоуправу.

Учесници у расправи позитивно су оценили рад Агенције у извештајном периоду и пружили пуну подршку Агенцији у даљим настојањима у борби против корупције. Током расправе чланови Одбора истакли су значај доношења новог закона о Агенцији за борбу против корупције и нагласили да борба против корупције мора системски да се спроводи, при чему је унапређење сарадње Агенције са Народном скупштином, правосудним органима и тужилаштвом од изузетне важности. С тим у вези, указано је и на неопходност да се Нацрт новог закона о Агенцији за борбу против корупције када буде завршен, достави Одбору за финансије, републички буџет и контролу трошења јавних средстава и Одбору за правосуђе, државну управу и локалну самоуправу како би чланови тих одбора благовремено били упознати са предвиђеним решењима и могли да дају евентуалне примедбе, предлоге и сугестије.

Током дискусије чланови одбора су изнели одређене дилеме и постављали питања: да ли Агенција има повратне информације у вези иницијативе за измену Закона о јавним предузећима коју је Агенција поднела надлежном министарству; да ли је Пореска управа донела свој План интегритета; који су исходи кривичних пријава које је Агенција у претходном периоду поднела против одређених субјеката, зашто у годишњем извештају о раду нису наведена имена субјеката против којих су покренути поступци; какву сарадњу Агенција има са тужилаштвом итд.

На постављена питања одговорила је Татјана Бабић, директор Агенције. Она је навела да: Агенција нема повратну информацију о иницијативи за измену Закона о јавним предузећима коју је поднела надлежном министарству у августу 2013. године с обзиром да не постоји обавеза државних органа, па ни тог министарства да поступају по поднетим иницијативама; Пореска управа јесте донела свој План интегритета, с тим да и даље постоји велики број државних институција које то нису учиниле; у 2014. години је донета једна пресуда кривичног суда и 101 пресуда прекршајног суда, док се на сајту Агенције квартално ажурирају подаци о кривичним пријавама које су поднете а постоји и табела која садржи све податке који могу интересовати јавност, укључујући и имена субјеката против којих су покренути поступци; Агенција од тужилаштва квартално тражи повратне извештаје о покренутим поступцима и у том смислу има добру сарадњу са тужилаштвом.

Пошто је директор Агенције одговорила на сва постављена питања, председник Одбора је закључио расправу и обавестио чланове Одбора да ће предлози закључака поводом разматрања Извештаја о раду Агенције за борбу против корупције за 2014. годину са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење, бити утврђени на једној од наредних седница и потом достављени Народној скупштини на разматрање и усвајање.

\*

\* \*

Седница је завршена у 13,15 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић, с.р.